KRISE: Arbeids­ledigheten vil stige til 8 prosent de neste årene, tror milliardær Jens Ulltveit-Moe. Han sier privilegerte grupper i arbeidslivet må tåle omstilling.

Samme dag som NHO avholder sin årskonferanse, kommer tidligere NHO-president Jens Ulltveit-Moe med dystre spådommer. Han tror oljekrisa bare har begynt.

– Arbeidsledigheten vil stige til 7–8 prosent de neste årene, målt i AKU-ledighet, sier han og viser til Statistisk sentralbyrås Arbeidskraft­undersøkelsen (AKU).

I dag er ledigheten 4,6 prosent. Slår Ulltveit-Moes spådom til, vil over 220.000 nordmenn gå arbeidsledige.

Ulltveit-Moe, som ifølge Kapital er god for 4,7 milliarder kroner, mener at ledigheten som følge av oljenedturen ikke er et udelt onde, men nødvendig for at Norge skal omstille seg.

– 8 prosent ledighet er fortsatt under snittet i Europa. Ledigheten må bli så høy for å tvinge folk til å flytte og skifte yrke, sier han.

Ulltveit-Moe har vært på eiersiden i oljenæringen, men har solgt seg ut. Han tror oljeprisen kommer til å stige, men ikke nok til at det vil være lønnsomt å åpne mange nye felt.

– Utvinningskostnadene i Norge ligger på 60 til 90 dollar fatet. Sammen med økte fremtidige kostnader på CO2-utslipp, betyr dette at få nye prosjekter vil være lønnsomme, mener han.

Jens Ulltveit-Moe: • Utdannet siviløkonom fra Norges Handelshøyskole og master i internasjonal politikk fra Colombia University. • Ble direktør i det Haugesund-baserte rederiet Knutson OAS i 1984. Fire år senere fikk han eierskap i rederiet. • Han bygde siden opp industrikonsernet Umoe. • De siste årene har han solgt seg ned i shipping og olje og heller satset på resturantkjeder og fornybar energi. Kilde: Store Norske Leksikon

Oppgjør med privilegerte

På bakgrunn av tidligere utspill oppfordret oljefagforeningen Safe i høst til å boikotte Ulltveit-Moes restauranter. Han er ikke overrasket over den skarpe kritikken fra oljearbeiderne.

– Det er velkjent at de som har privilegier ikke liker å miste dem, og benekter økonomiske realiteter. I norsk historie har vi sett det samme med embetsmennene og storbøndene. Oljearbeiderne burde være takknemlige over at de i lang tid har hatt superlønn. Nå er det slutt – og det er synd for dem og for Norge – men slik er det.

Han forteller at han har uttalt seg om tunge økonomiske sammenhenger.

– At dette skal ha vært et angrep på deres menneskeverd, er skivebom.

Ulltveit-Moe understreker også at oljearbeidere ikke er med i Safe og sier at han har et mye bedre inntrykk av LO-foreningene.

– Både fra min tid innen olje og gass og NHO, er mitt inntrykk at forbundene som står utenfor LO bråker mer og er langt mindre konstruktive.

Skryter av NHO

I år har NHOs årskonferanse tittelen «Remix – det nye arbeidslivet». Blant temaene er den såkalte delingsøkonomien. NHOs administrerende direktør Kristin Skogen Lund fikk krass kritikk da hun med VG tok en tur med den kontroversielle transporttjenesten Uber.

– Det er veldig bra at NHO står bak de nye som kommer og ikke kjemper for at de privilegerte skal få beholde privilegiene sine, sier Ulltveit-Moe.

Han ser delingsøkonomien som et klart gode, og mener at tradisjonelle drosjer og hoteller har godt av konkurranse.

– Norske taxier er dyre og står i ro 62 prosent av tida. Selskaper som Uber og Airbnb tilbyr billigere tjenester og fører til bedre ressursutnyttelse.

Automatisering er ikke nytt

På årskonferansen blir også økt automatisering og bruk av roboter belyst. Teknologieksperter tror at så mye som halvparten av dagens yrker kan bli overtatt av robotene.

Ifølge Ulltveit-Moe er dette ikke noe nytt.

– Dette er fortsettelsen på den utviklingen som gjør at vi ikke har mange sekretærer eller tekstilarbeidere i Norge lenger. Den eneste forskjellen er at de som nå mister jobben, er langt mer skriveføre og derfor lager mye mer bråk om det, sier han.

Ulltveit-Moe tror utviklingen er udelt positiv.

– Menneskelige behov er uendelige. Om så all materiell produksjon blir gjennomført av en person, vil resten få jobb med underholdning, klippe hår, gi helse og omsorg og liknende.

Grønn kapitalist

Gjennom sitt konsern Umoe har Ulltveit-Moe de siste årene satset på fornybar energi. Han forteller at det skyldes både miljøengasjement og bedriftsøkonomiske vurderinger.

Alle er enige om at fossil energi er døende, spørsmålet er bare når det tar slutt, forklarer han.

– For en langsiktig investor er det mye høyere risiko forbundet med å sette pengene i oljenæringen enn å satse på fornybar energi.

Han sammenlikner oljenæringen med kullkraft og sier at de som satset pengene sine i kullselskaper for åtte år, siden har tapt brorparten av pengene.

– Vi kan kun utvinne en tredel av de oljeforekomstene vi vet om uten å ødelegge miljøet. Mye av oljen vil dermed bli liggende igjen som verdiløs i bakken, sier han.

Investoren baserer seg på at prisene på CO2-utslipp vil stige kraftig i årene framover.

Ulltveit-Moe beskriver resultatet fra klimamøtet i Paris som bedre enn ventet og en stor suksess.

– I dag er klimakvotene omtrent gratis, men om 15–20 år kan vi få en kvotepris 140 dollar per tonn. Da vil fornybar energi være billigere enn olje, påpeker han.

okonomi@klassekampen.no